**Grozījumi Ministru kabineta 2014. gada 19. augusta noteikumos Nr. 499**

**“Noteikumi par būvinspektoriem”** **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Grozījumi Ministru kabineta 2014.gada 19.augusta noteikumos Nr. 499 “Noteikumi par būvinspektoriem” (turpmāk – Noteikumu projekts) ir izstrādāts, lai pilnveidotu būvinspektoru kvalifikācijas kritērijus, paplašinot profesionālās darbības pārkāpumu loku, kas liedz personai iegūt būvinspektora tiesības, vienlaicīgi atvieglojot profesionālās pieredzes prasības kandidātiem. Tāpat Noteikumu projekts maina būvinspektoru uzraudzības kārtību, deleģējot būvinspektoru uzraudzības tiesības tā darba devējam – pašvaldībai vai institūcijai, kura pilda būvvaldes funkcijas, atbilstoši darba tiesiskajam regulējumam.    Noteikumu projekta regulējums attiecībā uz būvinspektoru izslēgšanu no būvinspektoru reģistra stāsies spēkā 2021.gada 1.februārī (Noteikumu 1.6. un 1.7.apakšpunkts) sakarā ar būtiskām izmaiņām būvniecības informācijas sistēmā, kurā iekļauts būvinspektoru reģistrs. Pārējais Noteikumu projekta regulējums stāsies spēkā Oficiālo publikāciju un tiesiskās informācijas likumā noteiktajā kārtībā, tas ir, nākamajā dienā pēc Noteikumu publikācijas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Ekonomikas ministrijas iniciatīvas, kā arī atbilstoši Latvijas Pašvaldību savienības ierosinājumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un | 1. Būvinspektoru kvalifikācijas prasību pilnveidošana   Rīgas pilsētas būvvalde 2017. gada 26.oktobrī vērsās Ekonomikas ministrijā, vēršot Ekonomikas ministrijas uzmanību uz nepieciešamību veikt grozījumus Ministru kabineta 2014.gada 19.augusta noteikumos Nr. 499 “Noteikumi par būvinspektoriem”, lai vienkāršotu kārtību kādā būvinspektora palīgs var kļūt par būvinspektoru. Rīgas pilsētas būvvalde uzsver, ka persona, kas ir nostrādājusi būvvaldē par būvinspektora palīgu pirms būvspeciālista sertifikāta iegūšanas, ir ieguvusi pietiekamu un amata pienākumu pildīšanai atbilstošu pieredzi. Saskaņā ar Ministru kabineta 2018. gada 20.marta noteikumu Nr. 169 “Būvspeciālistu kompetences novērtēšanas un patstāvīgās prakses uzraudzības noteikumi” regulējumu personas pieredzi būvvaldes vadītāja, būvinspektora vai būvinspektora palīga amata pienākumu pildīšanā iekļauj praktiskā darba pieredzē atbilstoši minimālai praktiskā darba pieredzes programmai būvspeciālista sertifikāta saņemšanai būvuzraudzības specialitātē, kā arī būvspeciālista patstāvīgajā praksē būvdarbu vadīšanas specialitātē vai būvuzraudzības specialitātē. Savukārt saskaņā ar Ministru kabineta 2014. gada 19.augusta noteikumu Nr. 499 “Noteikumi par būvinspektoriem” 4.3.apakšpunktu persona var pretendēt uz būvinspektora tiesību iegūšanu, ja tai ir patstāvīgā prakse arhitektūras vai būvniecības jomā ne mazāka par diviem gadiem pēc būvspeciālista sertifikāta saņemšanas. Līdz ar to ir izveidojusies situācija, ka darba pieredzi būvvaldē būvinspektora vai būvinspektora palīga amatā ieskaita, lai persona varētu saņemt būvspeciālista sertifikātu, bet, lai minētā persona varētu kļūt par būvinspektoru, personai pēc sertifikāta saņemšanas ir jānostrādā vēl divi gadi būvinspektora palīga amatā. Šāda kārtība nesasniedz savu mērķi, kad persona, strādājot par būvinspektora palīgu pēc sertifikāta saņemšanas, nevar pretendēt uz būvinspektora amatu.  Pēdējos gados ir novērojams straujš būvniecības produkcijas apjomu pieaugums. Būvniecības produkcijas apjoms 2014.gadā gadā bija 1,7 miljardi eiro, pēc būvniecības produkcijas apjoma krituma 2016.gadā, 2017.gadā un 2018.gadā notika straujš apjomu pieaugums, 2018.gadā sasniedzot gandrīz 2,2 miljardus eiro. Pieaugot būvniecības produkcijas apjomam, pieaug arī būvniecības ieceru skaits, līdz ar to, arī darba apjoms pašvaldības būvvaldei un tās amatpersonām – būvinspektoriem.  Jāņem vērā, ka Būvniecības likums, kas stājās spēkā 2014.gadā, paplašināja būvinspektoru profesionālos pienākumus, tai skaitā uzdeva veikt būvju ekspluatācijas uzraudzību un objektu apsekošanu pirms būvatļaujas izsniegšanas.  Latvijā šobrīd kopā ir 278 būvinspektori, no kuriem nodarbināti 154 (saskaņā ar būvniecības informācijas sistēmas reģistra datiem). Būvinspektoru vidējais vecums ir 55 gadi. Vecākajam būvinspektoram ir 86 gadi, bet jaunākajam 30 gadi. 184 no 278 būvinspektoriem ir vecumā virs 50 gadiem un 32% ir sasnieguši pensijas vecumu (dati uz 2018. gada oktobri).  Pieaugot būvniecības apjomiem, kā arī būvju sarežģītībai un kompleksumam, vietējām pašvaldībām ir jānodrošina pietiekams būvinspektoru skaits un būvinspektoru atbilstošā kvalifikācija jēgpilnai un efektīvai būvniecības kontroles īstenošanai. Vairākas pašvaldību būvvaldes ir norādījušas uz būvinspektoru trūkumu un grūtībām piesaistīt jaunus būvinspektorus. Tam ir vairāki iemesli. Viens no tiem ir Ministru kabineta 2014. gada 19.augusta noteikumos Nr. 499 “Noteikumi par būvinspektoriem” iekļauta prasība iegūt 2 gadu profesionālo pieredzi pēc būvspeciālista sertifikāta iegūšanas, kas kopsakarā ar būvinspektoru zemo atalgojuma līmeni neveicina jaunu kvalificēto būvspeciālistu piesaisti. Proti, ņemot vērā normatīvo regulējumu būvspeciālistu sertificēšanas jomā, jauns speciālists pēc patstāvīgās prakses tiesību iegūšanas var bez ierobežojumiem veikt savus profesionālos pienākumus, tai skaitā projektēt, vadīt būvdarbus vai veikt būvuzraudzību savas sfēras jebkuras sarežģītības un grupas būvei. Taču, lai strādātu par būvinspektoru, tam papildus jāiegūst vismaz 2 gadu profesionālā pieredze. Ņemot vērā, ka būvspeciālistu atalgojums nozarē ir augstāks nekā būvinspektoru atalgojums, būvspeciālists, kas ir uzsācis profesionālo darbību nozarē pēc diviem gadiem nav gatavs pāriet strādāt uz pašvaldības būvvaldi būvinspektora amatā par zemāku atalgojumu.  Prasības būvspeciālistiem ir ietvertas Būvniecības likumā un Ministru kabineta 2018.gada 20.marta noteikumos Nr. 169 “Būvspeciālistu kompetences novērtēšanas un patstāvīgās prakses uzraudzības noteikumi”, profesionālie pienākumi un atbildība ir ietverti vispārīgajos un speciālajos būvnoteikumos. Saskaņā ar normatīvajiem aktiem būvniecības jomā būvspeciālisti ir būvniecības procesa stūrakmens, būvniecības kvalitātes un drošības pamatā ir būvspeciālistu kvalifikācija zināšanas un pieredze. Patstāvīgās prakses tiesību piešķiršanas process ir detalizēti reglamentēts un tas nodrošina efektīvu personas kvalifikācijas pārbaudi. Stājoties būvinspektora amatā ir nepieciešams būvspeciālista sertifikāts arhitektūras vai būvniecības jomā. Ja personai pēdējo divu gadu laikā ir bijis apturēts vai anulēts vienīgais vai viens no vairākiem būvspeciālista sertifikātiem, tad persona nevar pretendēt uz reģistrāciju būvinspektoru reģistrā.  Ja būvinspektora darbības laikā apturēts vai anulēts būvspeciālista sertifikāts (iznemot gadījumu, ja būvinspektors aptur sertifikāta darbību uz paša būvinspektora iesnieguma pamata), būvinspektoru izslēdz no būvinspektoru reģistra.  Būvinspektoru izslēdz no reģistra arī, ja:   * saņemts būvinspektora iesniegums par izslēgšanu no reģistra; * būvinspektors ir sodīts par noziedzīgu nodarījumu valsts institūciju dienestā; * ja būvinspektors gada laikā pēc reģistrācijas vai iepriekšējo darba tiesisko attiecību izbeigšanas būvvaldē vai institūcijā, kura pilda būvvaldes funkcijas, nav nodibinājis jaunas darba tiesiskās attiecības par būvinspektora amata pienākumu izpildi; * ja būvinspektoram gada laikā ir izteikti 2 rājieni par būvniecību regulējošajos normatīvajos aktos noteikto būvinspektora amata pienākumu nepildīšanu vai nepienācīgu izpildi.   Būvinspektoru izslēdz no reģistra arī gadījumā, ja ir apturēts vai anulēts viens no vairākiem būvspeciālista sertifikātiem.  Ja būvinspektors ir izslēgts no reģistra, pamatojoties uz to, ka būvinspektoram gada laikā ir izteikti 2 rājieni par būvniecību regulējošajos normatīvajos aktos noteikto būvinspektora amata pienākumu nepildīšanu vai nepienācīgu izpildi, viņš divus gadus nav tiesīgs atkārtoti pretendēt uz būvinspektora tiesību iegūšanu. Ja būvinspektors ir izslēgts no reģistra par to, ka tam ir apturēts vai anulēts būvspeciālista sertifikāts saistībā ar normatīvo aktu pārkāpumiem vai par to, ka būvinspektors ir sodīts par noziedzīgu nodarījumu, kas saistīts ar profesionālo pienākumu veikšanu, viņš piecus gadus nav tiesīgs atkārtoti pretendēt uz būvinspektora tiesību iegūšanu.  Būvinspektora profesionālie pienākumi nav plašāki par būvspeciālistu profesionālajiem pienākumiem būvniecības procesā, līdz ar to, nav pamata uzskatīt, ka persona, kas ir ieguvusi, piemēram, būvuzrauga patstāvīgās prakses tiesības nebūtu pietiekami kvalificēta būvinspektora amata pienākumu pildīšanai.  Līdz ar to Noteikumu projekts paredz svītrot Ministru kabineta 2014.gada 19.augusta noteikumos Nr. 499 “Noteikumi par būvinspektoriem” prasību būvspeciālistam iegūt 2 gadu profesionālo pieredzi pirms tas var pretendēt uz būvinspektora tiesību iegūšanu.  Vienlaicīgi Noteikumu projekts paredz pilnveidot kvalifikācijas prasības, kas noteiktas būvinspektora amata pretendentiem, paredzot ierobežojumus kļūt par būvinspektoru personai, kura pēdējo piecu gadu laikā ir sodīta par noziedzīgu nodarījumu izdarīšanu, kas saistīti ar profesionālo pienākumu veikšanu, kas noteikti Krimināllikuma XVIII nodaļā, tas ir, par zādzību, krāpšanu, piesavināšanos, zādzību, krāpšanu, piesavināšanos nelielā apmērā, XIX nodaļā – par noziedzīgi iegūtu līdzekļu legalizēšanu, neatļauta labuma pieņemšanu, XXIV nodaļā - par dienesta pilnvaru pārsniegšanu, dienesta stāvokļa ļaunprātīgu izmantošanu, valsts amatpersonas bezdarbību, kukuļņemšanu, kukuļa piesavināšanos, starpniecību kukuļošanā, kukuļdošanu, valsts amatpersonai noteikto ierobežojumu pārkāpšanu, neatļautu piedalīšanos mantiskos darījumos, tirgošanos ar ietekmi, prettiesisku labumu pieprasīšanu un pieņemšanu, prettiesisku labumu došanu, dienesta viltojumu, nepatiesu dienesta ziņojumu, neizpaužamu ziņu izpaušanu un neizpaužamu ziņu izpaušanu pēc amata atstāšanas (3.pielikums). Būvinspektoru amats ir saistīts ar lieliem korupcijas riskiem, tāpēc nav pieļaujama būvinspektoru tiesību piešķiršana personai, kas ir vainīga noziedzīgajos nodarījumos, kas ir saistīti ar profesionālo pienākumu veikšanu.  Tāpat par būvinspektoru nevar kļūt būvspeciālists, kuram pēdējos divos gados ir konstatēti tādi profesionālās darbības un profesionālās ētikas pārkāpumi, par kuriem ir izteikti divi vai vairāk brīdinājumi vai apturēta vai anulēta būvspeciālista sertifikāta darbība, izņemot gadījumus, ja būvspeciālista sertifikāta darbība ir bijusi apturēta vai anulēta uz paša būvspeciālista iesnieguma pamata. Būvinspektora amata pienākumi primāri ir vērsti uz sabiedrības interešu aizsardzību, būvinspektora kompetencē ir kontrolēt būvdarbus un būvju ekspluatāciju, tai skaitā lemjot par būvdarbu apturēšanu vai būves ekspluatācijas aizliegumu. Informāciju par to, vai būvinspektora amata pretendents vai būvinspektors ir sodīts par noziedzīgiem nodarījumiem saistībā ar profesionālo pienākumu veikšanu, var pārbaudīt Sodu reģistrā. Lai saņemtu nepieciešamo informāciju, būvniecības informācijas sistēmā ir paredzēts izveidot saskarni ar Sodu reģistru. Izziņa no Sodu reģistra līdz 2021.gada 31.janvārim būvinspektoriem, kas pretendēs uz būvinspektora amatu būs jāiesniedz Būvniecības valsts kontroles birojam papīra formātā, jo informācija no Sodu reģistra būs pieejama elektroniski no 2021.gada 1.februāra.  Ministru kabineta 2018. gada 20.marta noteikumi Nr. 169 “Būvspeciālistu kompetences novērtēšanas un patstāvīgās prakses uzraudzības noteikumi” paredz gadījumus, kad būvspeciālistam izsaka brīdinājumu vai uz laiku aptur sertifikāta darbību. Brīdinājumu būvspeciālistam izsaka par mazāk svarīgu pārkāpumu, proti par pārkāpumu, kas saistīts ar kompetences pārbaudes iestādes apstiprinātā profesionālās ētikas kodeksa neievērošanu, par labai profesionālai praksei, kā arī kompetencēm, prasmēm un zināšanām neatbilstošu rīcību vai par pārkāpumu, kas saistīts ar būvniecību reglamentējošos normatīvajos aktos būvspeciālistam noteikto pienākumu nepildīšanu, nepienācīgu pildīšanu vai standartos noteikto prasību neievērošanu, ja tas nav radījis būtisku apdraudējumu cilvēka veselībai, dzīvībai vai videi. Savukārt lēmumu par būvspeciālistam izsniegtā sertifikāta apturēšanu uz laiku pieņemt par būtiskiem profesionālās darbības pārkāpumiem, proti ja prokurors ir pieņēmis lēmumu saukt pie kriminālatbildības būvspeciālistu par noziedzīga nodarījuma izdarīšanu būvniecības jomā, ja būvspeciālists atkārtoti nav nokārtojis kompetences pārbaudi būvspeciālista uzraudzības ietvaros, ja būvspeciālists apzināti sniedzis nepatiesas ziņas, ja sertificēšanas iestāde nav konstatējusi pierādījumus, ka būvspeciālists pats kontrolējis, vadījis vai tieši izpildījis darbus, par kuriem viņš parakstījies kā atbildīgais būvspeciālists, ja būveksperts vai būvuzraugs nav izpildījis būvniecību reglamentējošos normatīvajos aktos noteikto prasību par neatkarības ievērošanu, ja būveksperts ir nepamatoti sniedzis pozitīvu vai negatīvu ekspertīzes atzinumu, ja būveksperts nav izpildījis būvniecību reglamentējošos normatīvajos aktos noteikto prasību dokumentēt ekspertīzes veikšanas gaitu un glabāt ekspertīzes dokumentāciju, ja būvspeciālists būvniecības procesā ir veicis tādas darbības, kas varēja būtiski apdraudēt cilvēka veselību, dzīvību vai vidi.  Ņemot vērā, ka būvinspektora profesionālās darbības mērķis ir aizsargāt sabiedrības intereses, tai skaitā veicināt būvniecības procesa kvalitāti un tapušās būves kvalitāti un drošību, nav pieļaujams piešķirt būvinspektora tiesības personai, kuras kvalifikācija ir apšaubāma pieļauto profesionālo pārkāpumu dēļ. Vienlaicīgi, ņemot vērā, ka brīdinājumu būvspeciālistam var izteikt par mazsvarīgiem pārkāpumiem, ierobežojums pretendēt uz būvspeciālista tiesību iegūšanu Noteikumu projektā ir paredzēts būvspeciālistam, kuram pēdējo divu gadu laikā ir izteikti vismaz divi brīdinājumi vai attiecībā uz kuru ir pieņemts lēmums par sertifikāta darbības apturēšanu uz laiku vai anulēšanu, izņemot gadījumu, ja būvspeciālista sertifikāts ir apturēts vai anulēts uz paša pretendenta iesnieguma pamata.  Būvspeciālista kvalifikācijas prasības ir ietvertas Būvniecības likuma 13.pantā, kurā citā starpā ir ietvertas izglītības prasības personai, kura vēlas iegūt patstāvīgās prakses tiesības arhitektūras vai būvniecības jomas reglamentētajās profesijās. Ministru kabineta 2018.gada 20.marta noteikumos Nr.169 “Būvspeciālistu kompetences novērtēšanas un patstāvīgās prakses uzraudzības noteikumi” ir noteikts, ka persona var pretendēt uz būvspeciālista sertifikātu arhitektūras jomā un būvniecības vai elektroenerģētikas jomā inženierizpētes, projektēšanas, būvdarbu vadīšanas un būvuzraudzības specialitāšu darbības sfērās, ja persona ir ieguvusi izglītību, kas atbilst Būvniecības likumā noteiktajām prasībām. Līdz ar to Ministru kabineta 2014. gada 19.augusta noteikumu Nr. 499 “Noteikumi par būvinspektoriem” 5.punktā ietvertās izglītības prasības faktiski dublē Būvniecības likuma regulējumu.  Noteikumi paredz svītrot dublējošās normas.   1. Būvinspektoru profesionālās darbības uzraudzība   Saskaņā ar spēkā esošo regulējumu būvinspektoru profesionālo darbību uzrauga Ekonomikas ministrija.  Saskaņā ar Būvniecības likuma 6.panta pirmo daļu par būvniecības nozari atbildīgā ministrija (Ekonomikas ministrija) veic būvniecības vispārējo pārraudzību un koordināciju, izstrādā vienotu valsts politiku būvniecības jomā un nodrošina šīs politikas realizēšanu. Ministrijai ir šādi uzdevumi – izstrādāt politikas plānošanas dokumentus būvniecības jomā, izstrādāt priekšlikumus būvniecību regulējošu normatīvo aktu sistēmas pilnveidošanai, izstrādāt uz likuma pamata izdodamus Ministru kabineta noteikumus. Proti, Ekonomikas ministrijas pienākums ir stratēģiski plānot būvniecības nozares attīstību un izstrādāt normatīvo ietvaru būvniecības jomā. Papildus Ekonomikas ministrija ir atbildīga par būvspeciālistu patstāvīgās prakses sertifikātu piešķiršanu un būvspeciālistu darbības uzraudzību, taču šo funkciju ministrija deleģē publisko un privāto tiesību subjektiem normatīvajos aktos noteiktajā kārtībā, un veic šo subjektu darbības uzraudzību.  Saskaņā ar likuma “Par pašvaldībām” 15. panta 14.punktu vietējās pašvaldības autonomā funkcija ir nodrošināt savas administratīvās teritorijas būvniecības procesa tiesiskumu. Saskaņā ar šā likuma 5.pantu pašvaldības savas kompetences un likuma ietvaros darbojas patstāvīgi. Pašvaldība atbild par tās izveidoto institūciju darbību, ja likumos nav noteikts citādi. Saskaņā ar Būvniecības likuma 18.pantu būvdarbu kontroli atbilstoši šajā likumā noteiktajai kompetencei veic būvvaldes, institūcijas, kura pilda būvvaldes funkcijas un Būvniecības valsts kontroles biroja būvinspektori – attiecīgajās institūcijās nodarbinātās personas, kuras ir ieguvušas patstāvīgās prakses tiesības arhitektūras vai būvniecības jomā un reģistrētas būvinspektoru reģistrā. Proti, būvinspektori un būvvaldes darbinieks, caur kuru pašvaldība īsteno savu autonomo funkciju – būvdarbu kontroli un būvju ekspluatāciju kontroli. Savu profesionālo pienākumu izpildē būvinspektors, ņemot vērā Būvniecības likuma un Darba likuma regulējumu pakļaujas tikai savam darba devējam. Savukārt Ekonomikas ministrijai kā par būvniecības nozari atbildīgai ministrijai nav tiesību iejaukties pašvaldības autonomo funkciju īstenošanas procesā, tās rīcībā nav instrumentu vietējās pašvaldības un tās izveidoto institūciju darbinieku tiešai ietekmēšanai, t.i. saistošu norādījumu došanai vai to pieņemto lēmumu atcelšanai vai rīcības atzīšanai par prettiesisku. Ekonomikas ministrija savas kompetences ietvaros var dot metodiskos norādījumus vietējām pašvaldībām attiecībā uz normatīvā regulējuma piemērošanu, taču vietējai pašvaldībai ir tiesības to neņemt vērā. Vietējās pašvaldības būvvaldes pieņemtos lēmumus vai faktisko rīcību apstrīd administratīvā procesa ietvaros pašvaldībā, bet pašvaldības lēmumus tiesā. Vispārīgo vietējo pašvaldību, to institūciju un amatpersonu darbības tiesiskuma pārraudzību veic Vides aizsardzības un reģionālās attīstības ministrija.  Tādējādi Ministru kabineta 2014. gada 19.augusta noteikumos Nr. 499 “Noteikumi par būvinspektoriem” ietvertais regulējums, saskaņā ar kuru Ekonomikas ministrijai ir uzdots veikt būvinspektoru profesionālās darbības uzraudzību neatbilst Būvniecības likuma un likuma “Par pašvaldībām” regulējumam. Ekonomikas ministrija, pamatojoties uz spēkā esošajos būvinspektoru noteikumos noteikto regulējumu ir izskatījusi dažas saņemtas sūdzības par būvinspektoru profesionālās darbības pārkāpumiem un savus secinājumus un ieteikumus katrā konkrētā gadījumā ir nosūtījusi pašvaldības būvvaldei kā būvinspektora darba devējam tālākai rīcībai darba tiesisko attiecību ietvaros. Ekonomikas ministrijas rīcībā nav informācijas vai būvvalde ir sodījusi būvinspektoru par Ekonomikas ministrijas konstatētajiem profesionālās darbības pārkāpumiem, būvvaldes bezdarbības gadījumā, Ekonomikas ministrijai nav iespējas uzdot būvvaldei attiecīgi rīkoties.  Valsts kontrole revīzijas ziņojumā “Vai privātmāju būvniecības uzraudzība ir būvētāju sabiedrotais?” ieteica Ekonomikas ministrijai veikt pasākumus, lai nodrošinātu sistemātisku, uz būvinspektoru darbības kvalitāti raksturojošiem kritērijiem balstītu būvinspektoru profesionālās darbības uzraudzību, tai skaitā nodrošinot pilnvērtīgu būvniecības informācijas sistēmas izstrādātās funkcionalitātes izmantošanu būvinspektoru profesionālās darbības uzraudzības atbalstam. Vienlaicīgi revīzijas ziņojumā ir konstatēts, ka Ekonomikas ministrijai nav pieejama ticama informācija par būvinspektoru profesionālo darbību un nepieciešamības gadījumā Ekonomikas ministrija nespētu, balstoties uz būvniecības informācijas sistēmā pieejamo informāciju, kvalitatīvi izvērtēt būvinspektora profesionālo darbību.    Ņemot vērā, ka būvinspektors nav reglamentētā profesija, nav iespējams veikt profesionālās darbības uzraudzību, balstoties uz normatīvo regulējumu reglamentēto profesiju jomā, proti, nav iespējams pieņemt lēmumu par ierobežojumiem nodarboties ar profesionālo darbību. Ņemot vērā, ka būvinspektors ir vietējās pašvaldības darbinieks ar valsts amatpersonas statusu, disciplinārā atbildība ir piemērojama darba tiesisko attiecību ietvaros saskaņā ar normatīvajiem aktiem darba tiesību jomā, kā arī saskaņā ar valsts amatpersonu darbību regulējošiem normatīvajiem aktiem. Savukārt būvinspektorus kā būvspeciālistus, kuriem ir arhitekta, būvinženiera, būvdarbu vadītāja vai būvuzrauga sertifikāti, būvspeciālistu kompetences novērtēšanu un patstāvīgās prakses uzraudzību veic sertificēšanas iestādes, atbilstoši Ministru kabineta 2018.gada 20.marta noteikumiem Nr. 169 “Būvspeciālistu kompetences novērtēšanas un patstāvīgās prakses uzraudzības noteikumi”.  Ņemot vērā, ka būvinspektors kā būvvaldes amatpersona īsteno vietējas pašvaldības autonomo funkciju, vislietderīgāk būvinspektora profesionālās darbības uzraudzību veikt būvinspektora darba devējam – vietējai pašvaldībai. Pašvaldībai kā darba devējam ir arī iespēja piemērot būvinspektoram disciplināro atbildību. Savukārt Ekonomikas ministrija turpinās sniegt būvvaldēm metodisko atbalstu, tai skaitā attiecībā uz būvinspektoru tiesībām, pienākumiem un atbildību, sekmējot jēgpilnas un sistemātiskas būvinspektoru profesionālās darbības uzraudzības prakses veidošanos. Tāpat Ekonomikas ministrija attīstīs būvniecības informācijas sistēmu, nodrošinot vietējo pašvaldību ar aktuāliem un ticamiem datiem būvinspektoru uzraudzības veikšanai, kā arī ar analītiskiem rīkiem uzraudzības procesa optimizēšanai.  Noteikumu projekts paredz noteikt, ka būvinspektoru profesionālās darbības uzraudzību veic pašvaldības vai institūcijas, kas veic būvvaldes funkcijas. Būvinspektors savas profesionālās darbības ietvaros veic objektu pārbaudes un sagatavo atzinumus būvniecības informācijas sistēmā, norādot, cik pārbaudes un atzinumi sagatavoti atskaites periodā, pārbaudot ēku jaunbūves, pārbūves, atjaunošanas, restaurācijas un inženierbūves atbilstoši iesniegtajai būvniecības ieceres dokumentācijai būvvaldē vai institūcijā, kas pilda būvvaldes funkcijas. Pārskats par iepriekšējo kalendāra gadu tiek sagatavots būvniecības informācijas sistēmas atskaišu modulī līdz kārtējā gada 1. martam. Pašvaldība vai institūcija, kas pilda būvvaldes funkcijas, veicot būvinspektoru profesionālās darbības uzraudzību, izmanto datus, kas ievadīti un apstrādāti būvinspektora elektroniskajā darba vidē būvniecības informācijas sistēmas atskaišu modulī, kā arī var konsultēties ar būvinspektoru profesionālās nevalstiskās organizācijas un attiecīgās nozares ministrijas vai tās padotības iestādes pārstāvjiem.  Ja pašvaldības vai institūcijas, kuras pilda būvvaldes funkcijas sastāvā ir viens arhitekts un viens būvinspektors un ir nepieciešams izvērtēt būvinspektora darbību apjomā, kas attiecas uz būvdarbu kontroli, kā arī citos gadījumos, pašvaldība vai institūcija, kura pilda būvvaldes funkcijas var lūgt citu pašvaldību vai institūciju, kas pilda būvvaldes funkciju (t.sk. arī Būvniecības valsts kontroles biroja) atbalstu, tai skaitā nozīmējot citas pašvaldības vai institūcijas, kas pilda būvvaldes funkcijas darba komisiju attiecīgā būvinspektora darbības izvērtēšanai.  Ņemot vērā, ka lielākā daļa būvinspektoru, kas reģistrēti būvinspektoru reģistrā līdz 2014.gada 1.oktobrim, darba tiesiskās attiecības ar būvvaldi būvinspektora amatā uzsākuši līdz 2014.gada 1.novembrim, ir ieguvuši ilggadēju pieredzi, pildot būvinspektora amata pienākumus kādā no pašvaldībām, un minēto personu iegūtā pieredze ir pietiekama būvinspektora amata pienākumu izpildei normatīvo aktu prasībām atbilstošā kvalitātē, uz šīm personām netiks attiecinātas minētās izglītības un sertifikāta prasības.  Ministru kabineta 2014. gada 19.augusta noteikumu Nr. 499 “Noteikumi par būvinspektoriem” 16.4. apakšpunkts ir svītrots, kurā bija noteiktas atzīmes arī par būvinspektora tiesību iegūšanu dzelzceļa inženierbūvju būvdarbu kontrolei un ekspluatācijas uzraudzībai, bet būvspeciālistu reģistrā tiek saglabātas vēsturiskajā informācijā ar norādi, ka šīs atzīmes ir spēkā no 2014.gada 1.oktobra līdz 2021.gada 31.janvārim, pamatojoties uz būvinspektoru noteikumu regulējumu minētajā laika periodā.  Noteikumu projekts ir papildināts ar pārejas normu, nosakot, ka pēc 2021.gada 31.janvāra būvinspektoram, kuram līdz 2021.gada 31.janvārim bija piešķirtas dzelzceļa inženierbūvju būvdarbu kontroles un ekspluatācijas uzraudzības tiesības, ir tiesības pretendēt uz būvinspektora amatu būvvaldē vai citā institūcijā, kura pilda būvvaldes funkcijas, ja viņš ir saņēmis būvspeciālista sertifikātu arhitektūras vai būvniecības jomā. Minētais pārejas regulējums ir nepieciešams, ņemot vērā, ka šiem būvinspektoriem, reģistrējoties būvinspektoru reģistrā, nebija noteikta prasība - būvspeciālista sertifikāta esamība.  Ņemot vērā Valsts kontroles revīzijas ieteikumu, lai nodrošinātu sistemātisku būvinspektoru profesionālās darbības uzraudzību, pašvaldība vai institūcija, kura pilda būvvaldes funkcijas, veicot būvinspektora profesionālās darbības uzraudzību, novērtē būvinspektora profesionālo darbību atbilstoši šādām prasībām:   * būvniecību regulējošo normatīvo aktu, tajā skaitā Teritorijas plānojuma un teritorijas izmantošanas un apbūves noteikumu, pārzināšana un pielietošana praksē; * būvinspektora rīcības atbilstība normatīvo aktu, darba līguma, amata apraksta un pašvaldības noteiktās darba kārtības prasībām; * sadarbība ar valsts pārvaldes un pašvaldību institūcijām būvniecības kontroles jautājumos; * kvalitatīva dokumentu sagatavošana un iekļaušana būvniecības informācijas sistēmā; * uz sapratni un sadarbību orientēta komunikācija ar klientu. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projektu izstrādāja Ekonomikas ministrija. Noteikumu projekta regulējums daļā par būvinspektoram izvirzīto kvalifikācijas prasību pilnveidošanu konceptuāli saskaņots Latvijas Būvniecības padomes 2018. gada 20.septembra sēdē (protokols Nr. 11, 1.§). |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts tiešā veidā attiecas uz būvspeciālistiem, kas vēlas iegūt būvinspektoru tiesības un uzsākt darbu būvinspektoru amatā. No vienas puses būvspeciālistam, lai iegūtu būvinspektora tiesības, pēc patstāvīgās prakses tiesību iegūšanas nav nepieciešama papildu divu gadu prakse būvinspektora palīga amatā vai būvniecības reglamentētajā profesijā. No otrās puses tiek pastiprinātās prasības, mazinot korupcijas riskus.  Netiešā veidā Noteikumu projekts ietekmēs būvniecības procesa dalībniekus un sabiedrību kopumā. Būvinspektora kvalifikācijas prasību pilnveidošana, veicinās jaunu un kvalificētu būvspeciālistu piesaisti būvinspektora darbam, uzlabojot būvdarbu un ekspluatācijas kontroles funkciju īstenošanu. Pastiprinot kvalifikācijas prasības attiecībā uz profesionālās darbības pārkāpumu neesamību, veicinās drošāku un kvalitatīvāku būvniecību, mazinās korupcijas riskus. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts mazina korupcijas riskus un veicina būvniecības drošumu un kvalitāti. Ar Noteikumu projektu tiek samazināts administratīvais slogs Būvniecības valsts kontroles birojam attiecībā uz būvinspektoru reģistra pretendentu atbilstības pārbaudi reģistrācijas prasībām (pretendenta patstāvīgā prakse pēc sertifikāta iegūšanas vai darba pieredze pēc izglītības iegūšanas vairs netiks pārbaudīta, jo šādas prasības vairs nav noteiktas). Pašvaldībām vai institūcijām, kuras pilda būvvaldes funkcijas, netiks palielināts administratīvais slogs, ņemot vērā, ka to darbinieku – būvinspektoru darbības uzraudzību darba tiesisko attiecību ietvaros tās veic jau šobrīd. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020 | | Turpmākie trīs gadi (euro) | | | | |
| 2021 | | 2022 | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 9668 | 0 | 0 | 0 |
| 2.1. valsts pamatbudžets | 0 | 0 | 0 | 9668 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | -9668 | 0 | 0 | 0 |
| 3.1. valsts pamatbudžets | 0 | 0 | 0 | -9668 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | X | X | X | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Lai nodrošinātu Noteikumu projekta īstenošanu, nepieciešams veikt pielāgošanas darbus būvniecības informācijas sistēmā. Ņemot vērā līdz šim esošās būvniecības informācijas sistēmas izstrādes un pielāgošanas izmaksas, aprēķināts, ka noteikumu projektā paredzēto grozījumu ieviešanai nepieciešamas 23,5 cilvēkdienas. Vienas cilvēkdienas izmaksas ir 411,40 *euro* (ieskaitot PVN), līdz ar to pielāgošanas izmaksas varētu sasniegt 9668 *euro* (23,5 x 411,40). | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Amata vietu skaita izmaiņas nav paredzētas. | | | | | | |
| 8. Cita informācija | Būvniecības informācijas sistēmas pielāgošanai nepieciešamais finansējums 9668 *euro* apmērā tiks nodrošināts Ekonomikas ministrijas budžeta programmā 20.00.00 “Būvniecība” 2021.gadā piešķirto līdzekļu ietvaros. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Noteikumu projekts šo jomu neskar |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |

|  |  |  |
| --- | --- | --- |
| 1. | Plānotās sabiedrības līdzdalības un komunikācijas aktivitātes saistībā ar projektu | Vietējo pašvaldību būvvaldes, Būvniecības valsts kontroles birojs, institūcijas, kas pilda būvvaldes funkcijas. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 5. punktu ir nodrošināta atbilstoša sabiedrības līdzdalība laika periodā no 2019. gada 12.decembra līdz 2020. gada 10.janvārim Ekonomikas ministrijas tīmekļa vietnē :  https://em.gov.lv/lv/par\_ministriju/sabiedribas\_ lidzdaliba/diskusiju\_dokumenti/buvniecibas\_politika/  Vienlaikus par Noteikumu projekta izstrādi ir informēta Latvijas Būvniecības padome, kā arī par noteikumu projekta izstrādi ir informētas būvniecības jomas nevalstiskās organizācijas. |
| 3. | Sabiedrības līdzdalības rezultāti | Tika saņemti iebildumi un priekšlikumi no Rīgas pilsētas būvvaldes (turpmāk – Būvvalde), Latvijas Būvinspektoru un būvuzraugu asociācijas (LBBA) un Latvijas Siltuma, gāzes un ūdens tehnoloģijas inženieru savienības (LSGŪTIS).  Būvvalde iebilst pret jaunā pienākuma par būvinspektora profesionālās darbības uzraudzību uzlikšanu būvvaldei. Būvvalde paskaidro, ka atbilstoši Projektam Ministru kabineta 19.08.2014. noteikumos Nr. 499 “Noteikumi par būvinspektoriem” netiek noteikta kārtība kā īstenojama būvinspektora profesionālās darbības uzraudzība. Starp būvvaldi un būvinspektoru darba tiesisko attiecību ietvaros ir risināmi jautājumi par būvinspektora atbilstību amatam un amata pienākumu pienācīgo pildīšanu. Būvinspektora lēmuma vai faktiskās rīcības apstrīdēšanas ietvaros tiek pārbaudīts tiesiskums. Starp būvinspektoru un institūciju, kura izdeva būvspeciālista sertifikātu, tiek risināti jautājumi par būvspeciālista patstāvīgās prakses uzraudzību.  Līdz ar to nav paredzēti instrumenti kā nodrošināt būvinspektora profesionālo darbību. Proti, grozījumi Ministru kabineta 2014.gada 19.augusta noteikumos Nr. 499 “Noteikumi par būvinspektoriem” nenosaka Būvvaldes darbību vai lēmumu veidus, ar kuriem Būvvalde varētu uzraudzīt būvinspektora profesionālo darbību.  Ņemot vērā minēto, Būvvalde vērš uzmanību, ka atbilstoši grozījumi Ministru kabineta 2014.gada 19.augusta noteikumos Nr. 499 “Noteikumi par būvinspektoriem” 1.3. apakšpunktam, secīgi arī piektā nodaļa, nav piemērojami.  Latvijas Būvinspektoru un būvuzraugu asociācija (LBBA) uzskata, ka šo grozījumu rezultātā var būt stipri apdraudēta būvinspektoru neatkarība, ja to uzraudzību veiks tikai darba devējs un izslēgšanu no būvinspektora reģistra var panākt ar diviem brīdinājumiem no nevalstiskas organizācijas puses.  Latvijas Siltuma, gāzes un ūdens tehnoloģijas inženieru savienība (LSGŪTIS) ierosina papildināt 4.2. apakšpunktu aiz vārda “būvinženiera” ar vārdiem “būvdarbu vadītāja, būvuzrauga vaiprojektētāja”. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Vietējo pašvaldību būvvaldes, Būvniecības valsts kontroles birojs, institūcijas, kas pilda būvvaldes funkcijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav |

Iesniedzējs:

Ekonomikas ministrs J. Vitenbergs

Vīza:

Valsts sekretārs E. Valantis

13.07.2020 20:06

4119

Feldmane, 67013257

Olga.Feldmane@em.gov.lv